“กรุงศรีออโต้ฯ” ตีตลาด “บิ๊กไบค์” ผุดประกันคุ้มครองอะไหล่ หนุนเบี้ยยานยนต์ปีนี้โต 26%
“กรุงศรี ออโต้ โบรคเกอร์” ชูประกันอะไหล่ “กรุงศรี ออโต้ โพรเทค” รุกเซ็กเมนต์ บิ๊ก ไบค์ เสริมแกร่งสู่แบรนด์โบรคเกอร์ประกันภัยยานยนต์ครบวงจร ตั้งเป้าเบี้ยประกันภัยยานยนต์ปีนี้เติบโต 26% จากปีก่อนหน้า
30 พ.ย. 2564

นางสาวชญาน์ธิป พันธุ์มณี กรรมการผู้จัดการใหญ่ บริษัท อยุธยา แคปปิตอล ออโต้ ลีส จำกัด (มหาชน) เปิดเผยว่า ด้วยความมุ่งมั่นของกรุงศรี ออโต้ โบรคเกอร์ ในการเป็นผู้ให้บริการโบรคเกอร์ ประกันภัยที่ไม่หยุดพัฒนาผลิตภัณฑ์และบริการเพื่อให้เข้าถึงความต้องการของตลาดอย่างครอบคลุมและครบวงจร ประกันคุ้มครองอะไหล่ ถือเป็นการนำเสนอทางเลือกให้กับลูกค้าที่เป็นเจ้าของรถยนต์มือสอง เพื่อลดความกังวลและภาระค่าซ่อมแซมรถที่อาจเกิดขึ้นอย่างไม่คาดคิด ซึ่งได้รับผลตอบรับที่ดีมาอย่างต่อเนื่อง ตั้งแต่เปิดตัวในปี 2557 ต่อมาได้ขยายบริการประกันคุ้มครองอะไหล่ให้กับกลุ่มลูกค้า ‘คาร์ ฟอร์ แคช’ ภายใต้แบรนด์ ‘กรุงศรี ออโต้ โพรเทค’ ในปี 2563 ตลอดจนเปิดบริการออนไลน์ให้กับลูกค้าทั่วไปที่สนใจซื้อประกันคุ้มครองอะไหล่สำหรับรถยนต์ผ่านเว็บไซต์ www.krungsriautobroker.com เมื่อเดือนมิถุนายน 2564 ที่ผ่านมา
โดยล่าสุดบริษัทฯ ต้องการจะตอบโจทย์ผู้ที่กำลังจะซื้อบิ๊กไบค์ มือสอง ด้วยการเป็นแบรนด์แรกในตลาดที่นำเสนอประกันคุ้มครองอะไหล่บิ๊ก ไบค์ ซึ่งหวังว่าการบริการใหม่นี้จะเข้าถึงไลฟ์สไตล์เจ้าของบิ๊กไบค์ ที่ให้ความสำคัญกับรถบิ๊ก ไบค์ของตนเองไม่แพ้รถยนต์
สำหรับประกันคุ้มครองอะไหล่บิ๊กไบค์ ของ กรุงศรี ออโต้ โพรเทค มาพร้อมกับความคุ้มค่าและบริการที่สะดวก ไม่ยุ่งยาก เข้าถึงไลฟ์สไตล์ของคนหลายกลุ่ม ด้วยความคุ้มครองอะไหล่แท้สูงสุดถึง 10 กลุ่มอะไหล่ และการนำรถเข้าบริการที่ศูนย์บริการมาตรฐานทั่วประเทศ โดยการเคลมสามารถทำได้ง่ายๆ โดยไม่ต้องกรอกแบบฟอร์มขอรับบริการ
“ท่ามกลางสถานการณ์ที่ไม่แน่นอนในปัจจุบัน ผู้บริโภคในทุกๆ กลุ่มต่างมองหาบริการประกันภัยที่สามารถสร้างความมั่นใจให้กับทุกช่วงของชีวิต กรุงศรี ออโต้ โพรเทค เป็นอีกหนึ่งผลิตภัณฑ์ที่ตอกย้ำถึงความมุ่งมั่นของ กรุงศรี ออโต้ โบรคเกอร์ ในฐานะโบรคเกอร์ประกันภัยที่เข้าใจความต้องการของคนมีรถในหลากมิติ และนำเสนอสิ่งใหม่ๆ ออกสู่ตลาดอย่างต่อเนื่อง เราตั้งเป้าว่า ยอดเบี้ยประกันภัยยานยนต์ของปี 2564 จะเติบโต 26% ซึ่งสะท้อนถึงความแข็งแกร่งของแบรนด์ในตลาดได้เป็นอย่างดี” นางสาวชญาน์ธิป กล่าว 